PROTIMONOPOLNÝ ÚRAD SLOVENSKEJ REPUBLIKY

				ROZHODNUTIE

Číslo: 2001/KH/1/1/034						Bratislava 14. 02. 2001

	Protimonopolný úrad Slovenskej republiky, I. výkonný odbor, v správnom konaní začatom na návrh podnikateľov MILSY a.s., Partizánska 224/B, Bánovce nad Bebravou, MLIEKOSPOL, a.s. Šurianska 10, Nové Zámky a LEVICKÉ MLIEKÁRNE a.s., Júrska cesta č. 2, Levice, zastúpených  JUDr. Annou Hudákovou, Komerčno -  právna  kancelária, Vígľašská 13, 851 07 Bratislava, vo veci  vydania rozhodnutia o tom, či činnosti a konania  podnikateľov MILSY a.s., Partizánska 224/B, Bánovce nad Bebravou, MLIEKOSPOL, a.s. Šurianska 10, Nové Zámky a LEVICKÉ MLIEKÁRNE a.s., Júrska cesta č. 2, Levice ako zakladateľov podnikateľa MILK HOLDING, a. s., Šafárikovo nám. 4 , Bratislava nie sú         v rozpore s § 3 a 4 zákona č. 188/1994 Z. z. o ochrane hospodárskej súťaže v znení neskorších predpisov alebo či jednotlivé dohody obmedzujúce súťaž nie sú v rozpore s § 5 ods. 1 zákona č. 188/1994 Z. z. o ochrane hospodárskej súťaže v znení neskorších predpisov (negatívny atest) takto 							

					rozhodol:

	na základe § 5 ods. 3 zákona č. 188/1994 Z. z. o ochrane hospodárskej súťaže v znení neskorších predpisov  činnosti a konania MILSY a.s., Partizánska 224/B, Bánovce nad Bebravou, MLIEKOSPOL, a.s. Šurianska 10, Nové Zámky a LEVICKÉ MLIEKÁRNE a.s., Júrska cesta č. 2, Levice sú v rozpore s § 3 zákona č. 188/1994 Z. z. o ochrane hospodárskej súťaže v znení neskorších predpisov a dohoda obmedzujúca súťaž je v rozpore s § 5           ods. 1 zákona č. 188/1994 Z. z. o ochrane hospodárskej súťaže v znení neskorších predpisov, nakoľko spoločný podiel účastníkov dohody obmedzujúcej súťaž presiahol 5 % celkového podielu zhodných alebo vzájomne zastupiteľných tovarov na relevantnom trhu.

Odôvodnenie: 

	Na návrh podnikateľov MILSY a.s., Partizánska 224/B, Bánovce nad Bebravou (ďalej len „MILSY“), MLIEKOSPOL, a.s. Šurianska 10, Nové Zámky (ďalej len „MLIEKOSPOL“) a LEVICKÉ MLIEKÁRNE a.s., Júrska cesta č. 2 , Levice (ďalej len „LEVICKÉ MLIEKARNE“), ako zakladateľov  podnikateľa MILK HOLDING, a.s., Šafárikovo nám. 4, Bratislava (ďalej len „MILK HOLDING“), zastúpených splnomocneným zástupcom  JUDr. Annou Hudákovou, začalo dňa  15. 11. 2000 v zmysle § 12 ods. 1 zákona  č.188/1994 Z. z. o ochrane hospodárskej súťaže v znení neskorších predpisov (ďalej len „zákon") správne konanie  vo veci vydania negatívneho atestu  v zmysle § 5 ods. 3 zákona, t. j. či  činnosti a konania zakladateľov spoločnosti MILK HOLDING   nie sú v rozpore s § 3 a 4 zákona  alebo či jednotlivé dohody obmedzujúce súťaž nie sú v rozpore s § 5  ods.1 zákona. 

Z predložených podkladov úrad zistil, že spoločnosti MILSY,  MLIEKOSPOL a LEVICKÉ MLIEKÁRNE  (ďalej len „zakladatelia“) uzatvorili dňa 03.05.2000 Zakladateľskú zmluvu o založení akciovej spoločnosti MILK HOLDING a táto  bola zapísaná do Obchodného registra Okresného súdu Bratislava I dňa 01.06.2000, oddiel Sa, vložka č. 2453/B. 

V priebehu správneho konania boli úradu predložené  zápisnice z pracovných rokovaní  a rokovaní predstavenstva spoločnosti MILK HOLDING, v zmysle ktorých  došlo  k  vytvoreniu  a  dňa 24.05.2000 k schváleniu  predstavenstvom spoločnosti MILK HOLDING štyroch pracovných skupín so zámerom zabezpečiť efektívne fungovanie spoločnosti, a to   pracovná skupina pre nákup a spracovanie SKM, technicko-investičná, pracovná skupina pre obchod a MTZ a ekonomická – personálna pracovná skupina.

Dňa 10.01.2001 sa uskutočnilo rokovanie na úrade, na ktorom boli predložené úradu  nové skutočnosti, týkajúcich sa dohody zakladateľov, ktoré zakladajú zmenu v činnostiach a konaniach zakladateľov oproti stavu, ktorý bol v priebehu správneho konania úradu deklarovaný. 

V zmysle vyjadrenia právneho zástupcu zakladateľov, ktorý úrad obdržal listom ev. č. 523 zo dňa 24.01.2001  a následne listom zo dňa 13.02.2001 je spoločnosť MILK HOLDING len distribučnou spoločnosťou, t. j. dohoda zakladateľov sa týka výhradne len oblasti distribúcie. Pracovné skupiny a ich činnosti, schválené predstavenstvom spoločnosti MILK HOLDING dňa 24.05.2000 boli predstavenstvom spoločnosti MILK HOLDING  dňa 17.01.2001 zrušené pre ich neopodstatnenosť, pričom v zmysle zápisu zo zasadnutia predstavenstva jednotlivé mliekárne pracujú naďalej ako samostatné právne subjekty bez vzájomných dohôd resp. zosúladených postupov vo všetkých ostatných oblastiach činnosti pri výrobe mlieka a  mliečnych výrobkov. Zakladatelia sú naďalej samostatné spoločnosti, vyrábajú doposiaľ vyrábaný sortiment výrobkov pod svojimi doterajšími značkami a naďalej zásobujú domáci trh  tak ako pred vznikom spoločnosti MILK HOLDING. Medzi zakladateľmi neexistujú žiadne iné majetkové a personálne prepojenia.  Spoločným cieľom činnosti a konaní zakladateľov je teda dostať výrobky zakladateľov do sietí maloobchodných reťazcov  pri súčasnej úspore nákladov.

Zakladatelia realizujú  predaj časti svojej produkcie  do  maloobchodných reťazcov prostredníctvom spoločnosti MILK HOLDING, pričom nie  sú ničím zaviazaní k tomu, aby len prostredníctvom spoločnosti MILK HOLDING uskutočňovali predaj svojej produkcie do maloobchodných reťazcov alebo iným odberateľom. Obchodná značka každého výrobcu zostáva zachovaná. Predaj produkcie  v rámci iných obchodných vzťahov resp.  cez iný distribučný systém realizuje každý zo zakladateľov samostatne. Založením predmetného distribučného systému zostáva zachovaná samostatnosť rozhodovania každého  zo zakladateľov vo všetkých ostatných oblastiach ich podnikateľskej činnosti. Zakladatelia naďalej existujú ako samostatné podnikateľské subjekty, ktoré rozhodujú o tom, aké výrobky budú vyrábať, samostatne si zabezpečujú svoj technický rozvoj, financie, samostatne si určujú ceny svojich výrobkov, sami zabezpečujú odbyt prevažnej väčšiny svojich výrobkov, podnikateľské plány a pod.

	Založenie podnikateľa MILK HOLDING  predstavuje racionalizáciu  distribučného systému zakladateľov a to predovšetkým vo vzťahu s maloobchodnými reťazcami. Predmet distribúcie spoločnosti MILK HOLDING sa po vecnej stránke  zatiaľ   sústreďuje z hľadiska odbornosti len na distribúciu  mliečnych výrobkov.  MILK HOLDING distribuuje v súčasnosti len výrobky vyrobené zakladateľmi, avšak voľnosť pri výbere iného  dodávateľa (okrem zakladateľov)  nie je obmedzená.  Rozhodovacie právomoci v oblasti tvorby cien a stanovenia obchodných podmienok sú plne v kompetencii spoločnosti MILK HOLDING. 

	Takto vymedzený obsahový rámec činností a konaní zakladateľov podnikateľa MILK HOLDING, vo väzbe na  činnosti  a konania podnikateľa MILK HOLDING bol predmetom posúdenia úradom v rámci negatívneho atestu podľa § 5 ods. 3 zákona.

	V zmysle § 3 ods. 1 zákona dohody a zosúladené postupy podnikateľov, ako aj rozhodnutia združení podnikateľov, ktoré majú za cieľ alebo môžu mať za následok obmedzenie súťaže sú zakázané, ak zákon neustanovuje inak.

	Podľa § 5 ods. 3 zákona úrad vydá na požiadanie podnikateľov rozhodnutie o tom, či ich činnosti a konania nie sú v rozpore s § 3 a 4 alebo či jednotlivé dohody obmedzujúce súťaž nie sú v rozpore s odsekom 1 (negatívny atest ).	

Úrad pri posudzovaní jednotlivých činností a konaní podnikateľov vychádza z princípu, že obmedzením hospodárskej súťaže je každé dohodnuté obmedzenie voľnosti konania účastníkov trhu.

Dohodou podnikateľov je každý súhlasný prejav vôle strán, ktorý obmedzuje alebo je spôsobilý obmedziť zmluvnú voľnosť strán tým, že založí, zmení alebo zruší ich práva a záväzky.

Založenie spoločnosti MILK HOLDING predstavuje zmluvný vzťah horizontálneho charakteru, ktorého strany pôsobia na tom istom relevantnom trhu. Predmetná dohoda  neobmedzuje voľnosť  konanie zakladateľov  ani  distribučnej spoločnosti MILK HOLDING, avšak zakladá zvýšenie trhovej sily strán dohody  na príslušnom relevantnom trhu, čo má   za následok  obmedzenie   súťaže.
	
	V zmysle § 5 ods. 1 zákona sa zákaz podľa § 3 a 4 nevzťahuje na dohody obmedzujúce súťaž, ak spoločný podiel účastníkov dohody obmedzujúcej súťaž nepresiahne   5 % celkového podielu zhodných alebo vzájomne zastupiteľných tovarov na relevantnom trhu okrem
a) dohôd obmedzujúcich súťaž, uvedených v § 3 ods. 2 písm. a) a c) alebo
b) obmedzovanie súťaže dohodami obmedzujúcimi súťaž, ktorých úhrnný účinok presiahne      5 % celkového podielu zhodných alebo vzájomne zastupiteľných tovarov  na relevantnom trhu.

	Nakoľko úrad preukázal, že spoločný podiel zakladateľov  ako účastníkov dohody obmedzujúcej súťaž presahuje 5 % celkového podielu zhodných alebo vzájomne zastupiteľných tovarov na relevantnom trhu, nevzťahuje sa na  túto dohodu obmedzujúcu súťaž výnimka zo zákona v zmysle § 5 ods. 1 zákona.

	Na základe skutočností uvedených v odôvodnení úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa § 61 ods. 1 zákona č. 71/1967 Zb. o správnom konaní proti tomuto rozhodnutiu možno podať na Protimonopolný úrad Slovenskej republiky, I. výkonný odbor v lehote 15 dní odo dňa oznámenia tohto rozhodnutia rozklad. Včas podaný rozklad má odkladný účinok.

									Ing. Ladislav Szabó
								     riaditeľ I. výkonného odboru

Rozhodnutie sa doručí:

JUDr. Anna Hudáková, Komerčno -  právna  kancelária, Vígľašská 13, 851 07 Bratislava